
STILISTICĂ 
DIMITRIE GUSTI: METAFORA – ÎNTRE 
„CUVIINŢĂ” ŞI „GUST” 
CLAUDIA-ILEANA SPINEANU 

Figurile retorice s-au aflat în centrul unor dezbateri îndelungi din 
antichitate şi până în zilele noastre, ajungând să fie indicate ca obiect 
fundamental al studiului retoricii în secolele al XVIII- lea şi al XIX- 
lea de către César Chesneau Dumarsais1 şi Pierre Fontanier2, acesta 
din urmă fiind numit de către Gerard Genette „un Saussure al 
retoricii”3. 
Ca figură retorică, metafora este un concept abordat în toate 
disciplinele filologice, de la filosofie la ligvistică, teoria literaturii, 
stilistică, poetică, estetică etc. Intenţia unei exprimări alese, a vorbirii 
frumoase şi convingătoare (Grais ingenium, grais dedit ore rotundo 
loqui4) a fost exprimată de mai toţi retorii greci şi romani, mulţi 
dintre ei scriind tratate în care dădeau sfaturi pentru o exprimare 
atrăgătoare şi convingătoare.  
Vorbirea frumoasă şi convingătoare i-a preocupat întotdeauna şi 
pe cărturarii de pe teritoriul românesc. Deşi s-a afirmat că retorica 
apare la noi abia în secolul al XVIII-lea, dimensiunea retorică a 
culturii şi limbii literare româneşti este evidentă cu mult înainte, dar 
aceasta devine tot mai explicită atât ca teorie, cât şi ca practică a 
                  
1Dumarsais, César Chesneau, Despre tropi, Bucureşti, Editura Univers, 1981. 
2 Pierre Fontanier, Figurile limbajului, Bucureşti, Editura Univers, 1977. 
3 Gerard Genette, Figuri, Bucureşti, Editura Univers, 1978, p. 212. 
4Vasile Florescu, Retorica şi neoretorica, Bucureşti, Editura Academiei Republicii 
Socialiste România, 1973, p. 21. 

scrisului în cursul secolului al XIX-lea, când au apărut, pe lângă 
tratatele de retorică (unele rămase în manuscris) şi lucrări de poetică, 
lucrări de stilistică sau epistografii. „Meşteşugul vorbirei”, introdus 
în învăţământ de la începutul acestuia în limba română, a contribuit 
la educarea multor generaţii din mijlocul cărora s-au ridicat oameni 
de cultură sau scriitori. Unul dintre dascălii care a cunoscut 
consacrarea prin intermediul retoricii este Dimitrie Gusti. Ritorică 
pentru tinerimea studioasă (tipărită în 1852) s-a impus între operele 
de specialitate ale vremii ca fiind cea mai valoroasă. 
Deşi s-a spus că din retorica sa transpare principiul imitaţiei, 
trebuie subliniat că Dimitrie Gusti a mers pe acelaşi filon al 
acumulării, „al dezvoltării unor adevăruri îndelung verificate de 
experienţă”5. 
Examinarea literaturii şi a textelor scrise de-a lungul vremii ca 
formă a mimesis-ului trebuie căutată în gândirea filosofică greco-
latină, la Platon şi Aristotel. Cei doi filosofi au concepţii diferite cu 
privire la imitaţie. Dacă Platon consideră că imitaţia este o 
îndeletnicire „mincinoasă”, presupunînd copierea mecanică a reali-
tăţii, Aristotel a fost primul care a dat imitaţiei „demnitate estetică”6, 
arătând că obiectul activităţii mimetice nu este realitatea superficială, 
ci o realitate esenţială situată în limitele verosimilului şi ale 
necesarului.7  
Se pune problema noutăţii şi a originalităţii. Desigur că nimeni 
nu începe cu propria gândire, dar fiecare reconfigurează o altă 
perspectivă, introduce o nouă dimensiune de cercetare. Nici un text 
                  
5Mircea Frânculescu, în Studiu introductiv la Dimitrie Gusti, Ritorică pentru 
tinerimea studioasă, Bucureşti, Editura Ştiinţifică şi Enciclopedică, 1984, p. 15. 
6Heinrich F. Plett, Ştiinţa textului şi analiza de text, Bucureşti, Editura Univers, 
1983, p. 15. 
7Aristotel oferă un alt înţeles termenului mimesis. Pentru el imitaţia înseamnă 
cunoaştere, de vreme ce contemplarea unei creaţii de orice natură se situează în 
sfera intelectualului. Imitaţia nu poate fi doar fantezie. Datoria artistului este să 
conducă individualul spre universalitate. Imitaţia nu este văzută în sensul unei 
reproduceri identice, ci al unei transfigurări în frumuseţe, al unei recreări 
impresionante şi durabile. De asemenea, Aristotel considera că istoria are caracter 
particular, pe când creaţia (poezia) are caracter universal. 

nu există în întregime prin sine, ci este perceput totdeauna   într-un 
context de semnificare. Fiecare text trimite la alte texte, la o reţea 
asemănătoare unei pânze a Penelopei. Prin urmare, putem spune că 
Dimitrie Gusti acceptă ideile înaintaşilor, mai ales străini, pentru că 
tradiţia retorică internă nu îi putea oferi sprijin. Ca şi în retoricile 
consultate, el subliniază importanţa elocuţiunii, acea etapă esenţială 
din construirea şi susţinerea discursului8. Profesorul ieşean descoperă 
că elocuţiunea este cea care oferă plăcere sufletului şi „aprindere” 
inimii: „Elocuţiunea este partea ritoricei care ni prescrie reguli, cum 
să ni exprimăm mai bine, mai corect şi mai frumos prin cuvinte 
ideile şi simţimintele noastre. După ce, dară, s-a meditat sujetul cum 
trebuie să fie şi după ce i s-a înorînduit părţile într-un chip 
cuviincios, atunce rămâne a se preocupa cu elocuţiunea, care în 
genere luată este expresiunea cugetărei, iară privită ca parte a 
elocvenţei ea ne învaţă a înfrumuseţa, a înflori, a da plăcere, putere şi 
foc cuvântărei, prin care să se aprindă inimile şi să se convingă 
sufletele. Elocuţiunea este o armă foarte puternică a oratorului sau 
ferul cu care va să câştige biruinţa; ea face tot acea treabă oratorului 
ca şi coloritul pictorului pentru tablou.”9. 
În cadrul discursului literar frumuseţea şi expresivitatea este 
asigurată de către figurile semantice, pe care Dimitrie Gusti le 
numeşte „figurile de cuvinte numite tropuri”10. Plett consideră că 
tropii se bazează pe deviaţie semantică, mai exact pe o substituţie, pe 
baza similarităţii: „Un trop este format deci din două elemente: (1) o 
expresie înlocuitoare, [...] care dă forma specifică a tropului: meta-
foră, metonimie, sinecdocă etc.; şi (2) o expresie înlocuită [...].”11. 
Profesorul ieşean vorbeşte despre originea tropilor, care „zbuc-
nesc din influinţa imaginaţiunei ce o exersează asupra vorbirei”12. 
                  
8Retorica latină numeşte următoarele etape în crearea discursului: inventio (adu-
narea materialului), dispositio (aranjarea lui), elocutio (grija pentru limbaj şi stil), 
memoria (asimilarea, memorarea), actio (grija pentru gestică, mimică, atitudini 
etc.). 
9Dimitrie Gusti, op. cit., p. 151. 
10Heinrich F. Plett, op. cit., p. 289. 
11Ibidem. 
12Dimitrie Gusti, op. cit., p. 261. 
Provided by Diacronia.ro for IP 156.146.59.32 (2023-07-14 17:02:13 UTC)
BDD-A12956 © 2010 Editura Mirton; Editura Amphora
 83
Meritul acestor figuri, în viziunea cărturarului, este aceea că ele oferă 
o imagine mai vie a obiectului decât ar oferi-o cuvintele comune: 
„Figurile mai au încă o însemnătate, căci ele ni dau despre obiectul 
principal o idee mai clară şi mai vie, care prin cuvinte simple 
niciodată n-am puté-o avea, şi acesta este unul din meritele lor cele 
mai principale.”13. 
Relaţia care se stabileşte între termenii unor tropi este sugestiv 
punctată de către Dimitrie Gusti. Crearea metaforei este posibilă doar 
pe baza asemănării termenului obişnuit cu cel neobişnuit cu care este 
substituit, neclaritatea legăturii dintre aceştia „obosind”, în viziunea 
cărturarului, spiritul cititorului: „Tropurile trebuie să aibă o relaţiune 
văzută între obiectele între care se fac, căci numai în virtutea acestei 
relaţiuni numele unuia poate fi trecut la celălalt. Tropurile produc 
plăcere spiritului fără a-l obosi, căci înţeleg cu uşurătate dreapta şi 
frumoasa asemănare sau relaţiune ce se fac între obiecte.”14. 
Teoria substitutiei, formulată în cadrul retoricii clasice (Pierre 
Fontanier, lingviştii saussurieni etc.), tratează metafora din punct de 
vedere retoric, aceasta fiind considerată o figură ce ţine de cuvânt 
luat ca unitate separată. Ea presupune o deplasare şi o extindere a 
sensului convenţional al cuvintelor în funcţie de o relaţie de 
similitudine. Mai toate definiţiile care se încadrează în această teorie 
afirmă că metafora se bazează pe „o schimbare de sens”15 şi pe o 
substituţie, constând în înlocuirea unui termen cunoscut cu un altul 
neobişnuit, pe baza unei comparaţii subînţelese. 
Definiţia oferită de DEX subliniază termenii sub forma „cuvân-
tului obiect de comparaţie” şi a „cuvântului-imagine”: „Figură de stil 
rezultată dintr-o comparaţie subînţeleasă prin substituirea cuvântului 
obiect de comparaţie cuvântul- imagine.”16. 
Dimitrie Gusti înscrie definiţia metaforei în teoria substituţiei. 
Definiţia sa insistă asupra comparaţiei subînţelese, dar şi asupra ideii 
                  
13Ibidem, p. 263. 
14Ibidem, p. 263. 
15Elena Slave, Metafora în limba română, Bucureşti, Editura Ştiinţifică, 1991, p. 9. 
16Dicţionar explicativ al limbii române, Bucureşti, Editura Univers Enciclopedic, 
1998, p. 624. 

de înlocuire, de substituire a sensului propriu cu sensul figurat. Este 
foarte sugestivă folosirea verbului a strămuta17, care nuanţează exact 
transformarea presupusă de o metaforă, „prefacerea” termenului 
neobişnuit din termenul obişnuit, cunoscut: „Metafora, cuvânt 
grecesc, care însamnă a transporta, este un trop ce strămută înţelesul 
propriu al unui cuvînt într-altul figurat, păstrînd însă, după cum s-a 
zis, un raport de cuviinţă între ele. [...] Metafora este un fel de 
comparaţiune scurtată, pentru care trebuie a lua bine aminte de a face 
deosebire între ele. [...]”18 
Exemplele şi explicaţiile dascălului ieşean sunt clare şi com-
plexe: „Aşa metaforic s-ar zice unui rezbelitoriu îndrăzneţ: leul 
acesta; unui ministru ce este folositoriu siguranţei statului că este 
columna statului; ferestrelor cum că sunt ochii casei. Vroind a 
zugrăvi prin un singur cuvânt serviţiile care a făcut Marţelus Romei 
prin curajul său şi acele pe care Fabius cu înţelepciunea le-a arătat, 
vom zice cu istoricii vechimei că Marţelus era sabia Romei şi Fabius 
scutul ei.”19. 
Dimitrie Gusti atrage atenţia pentru păstrarea cuviinţei şi a 
gustului în construcţia metaforelor, menite a „da frumuseţă şi 
plăcere”. Autorul condamnă metaforele „defectuoase”, adică cele 
care nu păstrează măsura dintre lucrul şi termenul figurat, dintre 
ideile şi imaginile care le reprezintă, demersul „decodării” metaforei 
devenind, în cazul îndepărtării excesive a termenilor, foarte greoi: 
„În testamentul politic al lui Ştefan cel Mare găsim următoarea 
metaforă când se vorbeşte despre starea cea tristă a ţărei sale şi de 
puterea lui Soliman: «Drept aceea ce cuvine a alege mai bine să 
îmblînzim asprimea soartei, decît prin vreamătul armelor să trezim 
leul.» 
Prin leu, metaforic se înţelege turcul, a căruia putere în acele 
timpuri era preponderentă între popoare ca a leului între animale. 
                  
17A strămuta provine, conform DEX, din latinescul extramutare. Dimitrie Gusti 
foloseşte varianta populară cu sensul „a preface”, „a transforma”. 
18Dimitrie Gusti, op. cit., p. 262-263. 
19Ibidem, p. 263. 

De însemnat este că, în facerea metaforilor, totdeuna să se 
păzască raportul cuviinţei şi al gustului între lucru şi între cuvântul 
ce-l exprimă, între ideile sau icoanele ce nu sunt încompatibile, 
[...]”20. 
Problema apropierii semantice excesive a termenilor unei 
metafore a fost discutată de mai toţi autorii care s-au ocupat de 
această figură de stil. Tudor Vianu atrăgea atenţia asupra „structurii 
adânci” a metaforei, structură care presupune o anumită identitate 
între cei doi termeni, dar nu una absolută, lucru care permite evitarea 
unei eterogenii supărătoare şi inutile: „Termenul metaforic care se 
substituie celui propriu este în parte identic cu acesta din urmă, şi în 
parte deosebit de el. Dacă ar fi identitate absolută între cei doi 
termeni, n-ar putea exista niciun motiv aparent care să ne facă a 
prefera pe unul din ei celuilalt.”21. 
Profesorul ieşean este şi împotriva metaforelor care se constru-
iesc cu ajutorul expresiilor comune, „dezgustătoare”, conducând 
descifrarea înspre un registru „ordinar”, ce nu mai poate determina 
înălţarea spiritului cititorului, ci obţine doar „refuzul” inconştient al 
acestuia de a depăşi o înţelegere „de rând”: „Asemene trebuie a lua 
aminte de a nu se face metafore cu obiecte sau expresiuni de rând şi 
dezgustătoare, căci scopul lor este a da frumuseţă şi plăcere. Aşa, 
Tertulian, vorbind despre potopul universal, greşăşte numindu-l: 
«leşia naturei ». 
N. Scurtescu în drama «Despot-Vodă», partea III, scena 2, ni dă 
o metaforă ce nu străluceşte deloc prin frumuseţă, fiind ordinară, şi 
aceasta când Horvat, căpitanul ungur, întrebat de spatariul Dumitru 
«cum mergem?» răspunde: 
«Cam rău ne-am încurcat 
Diavolul de Tomşa ne ţine-nchişi în cuşcă  
Şi ne-ar înghiţi, poate, d-am fi cât o găluşcă».”22. 
                  
20Ibidem, p. 264. 
21Tudor Vianu, Problemele metaforei, în Studii de stilistică, Bucureşti, Editura 
Didactică şi Pedagogică, 1968, p. 302. 
22Dimitrie Gusti, op. cit., p. 264-265. 

Găsim în Ritorică pentru tinerimea studioasă şi sfatul de a nu 
crea metafore prea măreţe. Metaforele prea trufaşe nu fac decât să 
ştirbească din „frumuseţa şi plăcerea” de care ar trebui să se bucure 
cititorul, fără „obosirea spiritului”: „[...] spatariul Dumitru, vorbind 
de strîmtorirea în care se află închişi în Suceava de Tomşa şi spre-a 
arăta bravura moldovenilor şi ungurilor, defăimând pe armata lui 
Tomşa, zice metaforic:  
«Dar numai în vremi d-aste curajul se cunoaşte, 
Când taurii şi leii se diosebesc din broaşte.» 
Ferindu-ni de această greşală, este de luat aminte a nu face 
metafora prea sumeaţă, căci iarăşi este defectuoasă [...]”23. 
Iată o metaforă frumoasă şi corectă în viziunea dascălului 
ieşean, a cărui explicaţie insistă asupra justeţii, exactităţii, dar şi 
asupra „iluminării” pe care trebuie să o aibă cititorul în faţa unei 
construcţii metaforice: „Gr. H. Grandea în drama «Elia şi Ştefan, fiii 
lui Alexandru cel Bun», iată ce frumoasă metaforă ni dă cînd 
poporul, apăsat de tirania lui Elia sau Iliaş, vine la palat cu 
mitropolitul în frunte, iară hatmanul Boldur privindu-i zice: 
«A! Taurul Moldovei s-a deşteptat în fine, 
A înţeles acuma ce nu-i se sună bine. 
Flăcăule, te uită la el: cît e de brav! 
Acest popor o dată măcar nu va fi sclav. 
Albit îmi este capul, dar sînu-mi înfloreşte 
Şi focul tinereţei prin sînge-mi podideşte! 
Să ni videm acuma, strigoi de venetici! 
Cum veţi voi ca bobul de linte să fiţi mici. 
Sunteţi peptoşi cînd este a stoarce biruri  
grele, 
A sugruma poporul cu cele mai mari rele. 
Dar nu mă înşel ochii? Ce văd naintea lor? 
E chiar mitropolitul. O, sîntule păstor, 
Aşa te vreau, naintea poporului ţi-e locul; 
El de la tine cere să i s-aline focul...» 
                  
23Ibidem, p. 265. 

Poetul personifică cu justeţă şi sumeţie pe poporul moldovan 
prin imaginea taurului sau boului, ce e totodată şi marca ţărei şi care 
reprezintă şi sumeţia lui cînd e trezit din natura lui cea pacinică şi 
laborioasă. «Capul albit» şi «focul tinereţei» este o antiteză meta-
forică în care scînteiază simţimîntul bravurei şi al naţionalităţei. 
«Strigoi de venetici» e o metaforă ce-i califică exact, căci ei vin din 
altă patrie, din lumea mormintelor. Micimea ca bobul (firul) de linte 
cînd sunt în pericol, cu peptoşia cînd storc la biruri şi sugrumă 
poporul sunt figuri foarte vii şi lovitoare.”24. 
Stilul ales şi limba strălucitoare fac discursurile elocvente, 
capabile să seducă (delectare) şi să convingă (movere) auditoriul, 
două deziderate ale retoricii. De fapt, scopul declarat al retoricii 
clasice era persuasiunea, care considera mai important felul în care 
este exprimată o idee decât contextul în care aceasta se situează sau 
chiar conţinutul comunicării. Din această perspectivă, metafora poate 
fi considerată la Dimitrie Gusti drept un mijloc retoric, o formă de 
convingere şi de seducţie a cititorului.  
Situând metafora între „cuviinţă” şi „gust”, dorind-o eliberată de 
hainele „sumeţiei” şi ale termenilor comuni, stabilindu-i ca scop final 
sporirea frumuseţii şi plăcerii lecturii discursurilor în care apare, 
viziunea lui Dimitrie Gusti se încadrează în teoria clasică a 
substituţiei, cu accente clare de propăvăduire a elocvenţei. 

DIMITRIE GUSTI: METAPHOR – BETWEEN TASTE AND DECENCY 
 
Abstract 
 
The present study brings into discussion the vision on metaphor of one of the 
most talented scholars and teachers of the Romanian nineteenth century culture: 
Dimitrie Gusti. The metaphor is a rhetorical tool, a form of persuasion and seduction 
of the reader. Dimitrie Gusti situates the metaphor between fit and taste, saying it 
should not be too bold or too common. In his vision, the aim of the metaphor is to 
give the discourse beauty and pleasure and thus to conduct to the “enlighten” of the 
reader.  

